b'\n_START_ARTICLE_\nH\xc3\xa4pyhuulet\n_START_PARAGRAPH_\nH\xc3\xa4pyhuulet (engl. labia) viittaavat joko ulompiin tai sisempiin h\xc3\xa4pyhuuliin. Ulompia kutsutaan my\xc3\xb6s isoiksi  (engl. labia majora) ja sisempi\xc3\xa4 pieniksi h\xc3\xa4pyhuuliksi  (engl. labia minora), koska ulommat ovat sisempi\xc3\xa4 pidemm\xc3\xa4t. _NEWLINE_Sisemm\xc3\xa4t h\xc3\xa4pyhuulet muodostuvat kahdesta siivekkeest\xc3\xa4. Sisemmiss\xc3\xa4 h\xc3\xa4pyhuulissa on yleens\xc3\xa4 ohut, pehme\xc3\xa4 iho ja ne ovat herkki\xc3\xa4 kosketukselle, koska niiss\xc3\xa4 on paljon hermop\xc3\xa4\xc3\xa4tteit\xc3\xa4. Niiden sis\xc3\xa4pinta on yleens\xc3\xa4 eriasteisesti punertava, koska niiss\xc3\xa4 on paljon verisuonia, mink\xc3\xa4 vuoksi ne saattavat turvota seksuaalisen kiihottumisen aikana etenkin synnytt\xc3\xa4neill\xc3\xa4 naisilla. Ilman kanssa kosketuksiin joutuvat osat saattavat olla punertavan ruskeita tai ruskeita _NEWLINE_Ulommat h\xc3\xa4pyhuulet ovat muodostuneet ihosta ja ihonalaisesta rasvakudoksesta, joten sisemm\xc3\xa4t h\xc3\xa4pyhuulet peittyv\xc3\xa4t niiden alle yh\xc3\xa4 enemm\xc3\xa4n naisen lihoessa._NEWLINE_Ulommissa h\xc3\xa4pyhuulissa kasvaa h\xc3\xa4pykarvoja. _NEWLINE_H\xc3\xa4pyhuulet sijaitsevat reisien yhtym\xc3\xa4kohdassa ja alkavat h\xc3\xa4pykummun alla sijaitsevan h\xc3\xa4pyluun kohdalta jatkuen aina per\xc3\xa4aukon ja em\xc3\xa4ttimen v\xc3\xa4liss\xc3\xa4 olevaan v\xc3\xa4lilihaan asti._NEWLINE_H\xc3\xa4pyhuulien tarkoitus on suojata muita ulkoisia sukupuolielimi\xc3\xa4 ja virtsaputken suuta, mink\xc3\xa4 lis\xc3\xa4ksi niill\xc3\xa4 on merkityst\xc3\xa4 seksuaalisuudessa.\n_START_SECTION_\nKoko ja muoto\n_START_PARAGRAPH_\nSisemm\xc3\xa4t h\xc3\xa4pyhuulet ovat yleens\xc3\xa4 jonkin verran eripariset ja niiden leveydess\xc3\xa4 esiintyy jopa 20-kertaisia yksil\xc3\xb6llisi\xc3\xa4 eroja. Vaihteluv\xc3\xa4li on 0,3-8 sentti\xc3\xa4 ja keskileveys on noin kaksi sentti\xc3\xa4. Pituus vaihtelee yhdest\xc3\xa4 sentist\xc3\xa4 kymmeneen keskipituuden vaihdellessa eri tutkimuksissa nelj\xc3\xa4n ja kuuden sentin v\xc3\xa4lill\xc3\xa4. _NEWLINE_Ulompien h\xc3\xa4pyhuulten pituus vaihtelee nelj\xc3\xa4st\xc3\xa4 kahteentoista senttiin, ja niiden keskipituus on 8-9 sentti\xc3\xa4. _NEWLINE_Aikuisten naisten v\xc3\xa4liset erot ovat huomattavan suuria h\xc3\xa4pyhuulten ulkon\xc3\xa4\xc3\xb6n suhteen, mink\xc3\xa4 vuoksi ulompien ja sisempien h\xc3\xa4pyhuulten yhdistelm\xc3\xa4 voidaan jaotella ulkon\xc3\xa4\xc3\xb6n perusteella kahdeksaan eri tyyppiin ._NEWLINE_Sisemm\xc3\xa4t h\xc3\xa4pyhuulet n\xc3\xa4kyv\xc3\xa4t useimmiten seistess\xc3\xa4 ainakin osittain, koska ne roikkuvat alempana kuin rasvakudoksesta muodostuneet ulommat h\xc3\xa4pyhuulet. Niiden koossa ja muodossa esiintyy suurta vaihtelua. _NEWLINE_Sisemm\xc3\xa4t h\xc3\xa4pyhuulet voivat olla suorat, aaltoilevat, sile\xc3\xa4t tai nyppyl\xc3\xa4iset. _NEWLINE_H\xc3\xa4pyhuulet ovat rakenteeltaan hyvin joustavia, koska niiden t\xc3\xa4ytyy joustaa paljon alatiesynnytyksess\xc3\xa4. H\xc3\xa4pyhuulten iho on usein hieman ryppyist\xc3\xa4 ja siin\xc3\xa4 voi olla nystelmi\xc3\xa4 kuten miehen kivespusseissa. _NEWLINE_Sisempien h\xc3\xa4pyhuulten sis\xc3\xa4pinnalle avautuu tiehyt syvemm\xc3\xa4ll\xc3\xa4 lantionpohjassa sijaitsevista Bartholinin rauhasista. H\xc3\xa4pyhuulien v\xc3\xa4lisess\xc3\xa4 h\xc3\xa4pyraossa sijaitsevat h\xc3\xa4pykielen eli klitoriksen k\xc3\xa4rki eli terska, virtsaputken suu ja em\xc3\xa4ttimen aukko. Sisemmiss\xc3\xa4 h\xc3\xa4pyhuulissa ei kasva karvoja, kuten ulommissa._NEWLINE_H\xc3\xa4pyhuulien ulkon\xc3\xa4k\xc3\xb6 muuttuu hieman murrosi\xc3\xa4ss\xc3\xa4.  Ulommissa h\xc3\xa4pyhuulissa ja niiden ymp\xc3\xa4rist\xc3\xb6ss\xc3\xa4 alkaa kasvaa karvoja. Sisemm\xc3\xa4t h\xc3\xa4pyhuulet eiv\xc3\xa4t n\xc3\xa4y yleens\xc3\xa4 ulosp\xc3\xa4in pienill\xc3\xa4 tyt\xc3\xb6ill\xc3\xa4, mutta ne kasvavat murrosi\xc3\xa4ss\xc3\xa4 normaalisti yleens\xc3\xa4 isommiksi ja tummenevat hieman. Ulommat h\xc3\xa4pyhuulet sen sijaan saattavat pienenty\xc3\xa4, koska niiden rasvakudos v\xc3\xa4henee.\n_START_SECTION_\nH\xc3\xa4pyhuulien merkitys\n_START_PARAGRAPH_\nH\xc3\xa4pyhuulet suojaavat virtsaputken suuta ja em\xc3\xa4tinaukkoa lialta ja taudinaiheuttajilta. Ne my\xc3\xb6s suojaavat klitorista, joka on hyvin kosketusherkk\xc3\xa4\xc3\xa4 aluetta ja est\xc3\xa4v\xc3\xa4t my\xc3\xb6s limakalvoja kuivumasta. H\xc3\xa4pyhuulilla on merkitt\xc3\xa4v\xc3\xa4 rooli my\xc3\xb6s seksuaalisuudessa._NEWLINE_H\xc3\xa4pyhuulten koko ja muoto saattaa aiheuttaa ep\xc3\xa4varmuuden ja jopa h\xc3\xa4pe\xc3\xa4n tunteita varsinkin tyt\xc3\xb6ill\xc3\xa4 ja nuorilla naisilla samalla tavalla kuin peniksen koko pojilla ja miehill\xc3\xa4. T\xc3\xa4m\xc3\xa4 ongelma on saanut ehk\xc3\xa4 alkunsa siit\xc3\xa4, ett\xc3\xa4 pornografisissa kuvissa on ollut tapana n\xc3\xa4ytt\xc3\xa4\xc3\xa4 vain tietynlaisia h\xc3\xa4pyhuulia taikka muokata h\xc3\xa4pyhuulia todelisuudesta poikkeaviksi kuvank\xc3\xa4sittelyohjelmalla. T\xc3\xa4m\xc3\xa4 on johtanut jopa siihen, ett\xc3\xa4 normaalit h\xc3\xa4pyhuulet omaavat naiset ovat halunneet leikkauksiin, koska ovat luulleet olevansa poikkeavia._NEWLINE_Joissakin muinaisissa kulttuureissa h\xc3\xa4pyhuulia pidettiin suuressa arvossa ja niit\xc3\xa4 saatettiin juhlia. Joissakin kulttuureissa h\xc3\xa4pyhuulet ja klitoris saatetaan jopa poistaa "ep\xc3\xa4puhtaina" ymp\xc3\xa4rileikkauksessa tyt\xc3\xb6n ollessa nuori. T\xc3\xa4llaisen taustalla saattaa olla toive naisen seksuaalisuuden tukahduttamisesta.\n_START_SECTION_\nH\xc3\xa4pyhuulet ja seksuaalisuus\n_START_PARAGRAPH_\nH\xc3\xa4pyhuulet ovat hyvin intiimi\xc3\xa4 aluetta, ja niiden n\xc3\xa4kymisell\xc3\xa4 on keskeinen rooli seksuaalisuudessa ja erotiikassa. Monet kiihottuvat jo pelk\xc3\xa4st\xc3\xa4\xc3\xa4n h\xc3\xa4pyhuulien n\xc3\xa4kemisest\xc3\xa4 ja mielell\xc3\xa4\xc3\xa4n my\xc3\xb6s koskettavat ja hyv\xc3\xa4ilev\xc3\xa4t niit\xc3\xa4. H\xc3\xa4pyhuulet ovat erogeenisesti kosketusherkk\xc3\xa4\xc3\xa4 aluetta, erityisesti sisemm\xc3\xa4t h\xc3\xa4pyhuulet ja ulompien h\xc3\xa4pyhuulien sis\xc3\xa4pinta, ja niit\xc3\xa4 usein hyv\xc3\xa4ill\xc3\xa4\xc3\xa4n itsetyydytyksess\xc3\xa4 tai seksuaalisessa kanssak\xc3\xa4ymisess\xc3\xa4. Nyky\xc3\xa4\xc3\xa4n h\xc3\xa4pyhuuliin saatetaan ottaa jopa l\xc3\xa4vistyksi\xc3\xa4._NEWLINE_Nyky\xc3\xa4\xc3\xa4n on varsin tavallista, ett\xc3\xa4 h\xc3\xa4pyhuulista ja niiden ymp\xc3\xa4rist\xc3\xb6st\xc3\xa4 ajellaan karvoja pois, osa ajelee mukavuuden, k\xc3\xa4yt\xc3\xa4nn\xc3\xb6llisyyden tai esteettisten syiden vuoksi, osa seksuaalisista syist\xc3\xa4. Karvattomat ja paljaat h\xc3\xa4pyhuulet n\xc3\xa4kyv\xc3\xa4t ja erottuvat paremmin, joidenkin mielest\xc3\xa4 ne n\xc3\xa4ytt\xc3\xa4v\xc3\xa4t kiihottavammilta ja niiden hyv\xc3\xa4ileminen on miellytt\xc3\xa4v\xc3\xa4mp\xc3\xa4\xc3\xa4, jotkut ovat taas p\xc3\xa4invastaista mielt\xc3\xa4. H\xc3\xa4pykarvojen poistaminen heikent\xc3\xa4\xc3\xa4 ilmankiertoa housujen sis\xc3\xa4ll\xc3\xa4, mik\xc3\xa4 saattaa vaikuttaa haitallisesti sukuelinten limakalvoihin.\n_START_SECTION_\nUlkoiset sukuelimet\n_START_PARAGRAPH_\nNaisen ulkoisiin sukupuolielimiin luetaan h\xc3\xa4pyhuulten lis\xc3\xa4ksi h\xc3\xa4pykieli. Em\xc3\xa4tin katsotaan yleens\xc3\xa4 kuuluvaksi sis\xc3\xa4isiin sukupuolielimiin.'